CELEX: 
Language: et
Date: 2018-06-28 00:00:00
Title: KOMISJONI DELEGEERITUD MÄÄRUS (EL) …/…, millega parandatakse komisjoni delegeeritud määrust (EL) 2016/2374, millega kehtestatakse tagasiheitekava teatava põhjalähedase püügi puhul edelapiirkonna vetes

SELETUSKIRI
            
            
               1.DELEGEERITUD ÕIGUSAKTI TAUST
            
            
               Komisjoni 12. oktoobri 2016. aasta delegeeritud määrusega (EL) 2016/2374 kehtestati tagasiheitekava teatava põhjalähedase püügi puhul edelapiirkonna vetes ja milles on täpsustatud määruse (EL) 1380/2013 artiklis 15 sätestatud lossimiskohustuse rakendamise üksikasjad.
            
            
               2. juunil 2017 esitasid Belgia, Prantsusmaa, Madalmaad, Portugal ja Hispaania komisjonile ühise soovituse delegeeritud määrusega (EL) 2016/2374 loodud tagasiheitekava muudatuse kohta. Selle põhjal võeti 20. septembril 2017. aastal vastu komisjoni delegeeritud määrus (EL) 2018/44, millega muudetakse delegeeritud määrust (EL) 2016/2374, millega kehtestatakse tagasiheitekava teatava põhjalähedase püügi puhul edelapiirkonna vetes. 
            
            
               Vastavalt määruse (EL) nr 1380/2013 artiklile 18 koostasid ja esitasid komisjonile ühise soovituse asjaomased liikmesriigid (Belgia, Prantsusmaa, Madalmaad, Portugal ja Hispaania; edaspidi „edelapiirkonna vete liikmesriigid“), kellel on otsene huvi asjakohaste kalavarude majandamiseks kõnealuses piirkonnas. 
            
            
               Kuna delegeeritud määruse (EL) 2018/44 lisas ilmnes viga, koostati vea parandamiseks käesolev delegeeritud määrus.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Ühise soovituse koostasid asjaomased liikmesriigid, kes tegid koostööd piirkondlikul ja tehnilisel tasandil kalandusnõukogude direktoritest koosneva kõrgetasemelise töörühma juhtimisel ning huvitatud isikutega põhjalikult konsulteerides.
            
            
               Ühise soovituse väljatöötamise käigus konsulteeriti edelapiirkonna vete nõuandekomisjoniga seoses ühises soovituses kavandatud meetmetega. 
            
            
               Tagasiheitekavaga teatava põhjalähedase püügi puhul edelapiirkonna vetes rakendatakse liikmesriikide välja pakutud püükide suhtes järk-järgult lossimiskohustust, nagu on sätestatud määruse (EL) 1380/2013 artiklis 15, mistõttu on oluline parandada ilmnenud viga, et teataval põhjalähedasel püügil edelapiirkonna vetes oleks järjepidev tagasiheitekava.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Kavandatud meetme kokkuvõte
            
            
               Peamine õiguslik meede on võtta vastu meetmed, mis lihtsustaksid lossimiskohustuse rakendamist.
            
            
               Käesolevas määruses täpsustatakse püügiliigid ja -tegevus, mille suhtes rakendatakse erimeetmeid.
            
            
               Õiguslik alus
            
            
               Määruse (EL) nr 1380/2013 artikli 15 lõige 6 ning artikli 18 lõiked 1 ja 3.
            
            
               Subsidiaarsuse põhimõte
            
            
               Ettepanek tehakse Euroopa Liidu ainupädevusse kuuluvas valdkonnas.
            
            
         
         
            
            
            
               Proportsionaalsuse põhimõte
            
            
               Ettepanek on tehtud määruse (EL) nr 1380/2013 artikli 15 lõikega 6 komisjonile delegeeritud volituste piires ega lähe kaugemale sellest, mis on vajalik nimetatud sätte eesmärgi saavutamiseks.
            
            
               Vahendi valik
            
            
               Kavandatud õigusakt: komisjoni delegeeritud määrus.
            
            
               Muud meetmed ei oleks asjakohased järgmisel põhjusel: komisjonile on antud õigus võtta tagasiheitekava vastu delegeeritud õigusaktiga. Otsese majandamishuviga liikmesriigid esitasid ühise soovituse. Ühises soovituses esitatud ja käesolevasse ettepanekusse lisatud meetmed põhinevad parimatel kättesaadavatel teaduslikel nõuannetel ning vastavad kõigile asjakohastele nõuetele, mis on sätestatud määruse (EL) nr 1380/2013 artikli 18 lõikes 5.
            
            
               KOMISJONI DELEGEERITUD MÄÄRUS (EL) …/…,
            
            
               28.6.2018,
            
            
               millega parandatakse komisjoni delegeeritud määrust (EL) 2016/2374, millega kehtestatakse tagasiheitekava teatava põhjalähedase püügi puhul edelapiirkonna vetes
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ,
                  1
                eriti selle artikli 15 lõiget 6 ning artikli 18 lõikeid 1 ja 3,
            
            
               ning arvestades järgmist:
            
            
               (1)Määruse (EL) nr 1380/2013 eesmärk on kaotada järk-järgult tagasiheide kogu liidu kalanduses, kehtestades selliste liikide püügi lossimise kohustuse, mille suhtes kohaldatakse püügi piirnorme.
            
            
               (2)Lossimiskohustuse rakendamiseks antakse komisjonile määruse (EL) nr 1380/2013 artikli 15 lõikega 6 õigus võtta delegeeritud õigusaktiga vastu tagasiheitekavad, mis põhinevad ühistel soovitustel, mille on välja töötanud liikmesriigid koos asjaomaste nõuandekomisjonidega.
            
            
               (3)Komisjoni delegeeritud määrusega (EL) 2016/2374
                  2
                kehtestati tagasiheitekava teatava põhjalähedase püügi puhul edelapiirkonna vetes, võttes aluseks Belgia, Hispaania, Madalmaade, Portugali ja Prantsusmaa (edelapiirkonna vete rühm) 2016. aastal esitatud ühise soovituse.
            
            
               (4)2. juunil 2017 esitasid Belgia, Prantsusmaa, Madalmaad, Portugal ja Hispaania uue ühise soovituse tagasiheitekava mitmete muudatuste kohta. Selle põhjal võttis komisjon vastu delegeeritud määruse (EL) 2018/44, millega muudetakse delegeeritud määrust (EL) 2016/2374
                  3
               . 
            
            
               (5)Edelapiirkonna vete rühm teavitas komisjoni 26. oktoobril 2017 delegeeritud määruse (EL) 2018/44 lisas olevast tekstiveast seoses lossimiskohustusega hõlmatud euroopa merluusi püügi kirjeldusega. Lisa praeguse versiooni kohaselt rakendatakse Rahvusvahelise Mereuurimise Nõukogu VIIIc ja IXa rajoonis põhjatraalide ja nootadega toimuvate euroopa merluusi püükide suhtes lossimiskohustust, kui lossitud euroopa merluusi üldkogus perioodil 2014/2015 ületas 5 % kõikidest lossitud liikidest ja oli üle 5 tonni. Seda tingimust aga ei kohaldata enam.
            
            
               (6)Seega on vaja parandada delegeeritud määrust (EL) 2016/2374, mida on muudetud delegeeritud määrusega (EL) 2018/44.
            
         
         
            
               (7)Kuna delegeeritud määruse (EL) 2016/2374 lisa tekstiviga esines ka delegeeritud määruses (EL) 2018/44 ja selleks, et vältida lossimiskohustuse ebajärjekindlust ja õiguskindlusetust, peaks käesolev määrus jõustuma selle avaldamise päeval ja seda tuleks kohaldada tagasiulatuvalt alates delegeeritud määruse (EL) 2018/44 jõustumise kuupäevast,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Delegeeritud määruse (EL) 2016/2374 lisas esitatud tabeli „3. Euroopa merluusi (Merluccius merluccius) püük“ neljandas veerus olev tekst:
            
            
               „Laevad, mis vastavad järgmistele kumulatiivsetele kriteeriumidele:
            
            
               (1)1. Kasutatakse võrgusilma suurust 70 mm või rohkem.
            
            
               (2)2. Lossitud euroopa merluusi üldkogus on perioodil 2014/2015 (1) rohkem kui 5 % kõikidest lossitud liikidest ja üle 5 tonni.“
            
            
               asendatakse järgmisega:
            
            
               „Kasutatakse võrgusilma suurust 70 mm või rohkem.“
            
            
               Artikkel 2
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas.
            
            
               Seda kohaldatakse alates 1. jaanuarist 2018.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
            
               Brüssel, 28.6.2018
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        ELT L 354, 28.1.2013, lk 22. 
               
               
                  
                     (2)
                  
                        Komisjoni 12. oktoobri 2016. aasta delegeeritud määrus (EL) 2016/2374, millega kehtestatakse tagasiheitekava teatava põhjalähedase püügi puhul edelapiirkonna vetes (ELT L 352, 23.12.2016, lk 33).
               
               
                  
                     (3)
                  
                        Komisjoni 20. oktoobri 2017. aasta delegeeritud määrus (EL) 2018/44, millega muudetakse delegeeritud määrust (EL) 2016/2374, millega kehtestatakse tagasiheitekava teatava põhjalähedase püügi puhul edelapiirkonna vetes (ELT L 7, 12.1.2018, lk 1).